钦定古今图书集成/方舆汇编/职方典/第1495卷 > 曲靖府星野考 通志
## 钦定古今图书集成/方舆汇编/职方典/第1495卷 > 曲靖府星野考 通志

府总

唐僧一行以山河两戒论星野，谓“南河、北河分夹东井，为天之阙门，所以界天之南北也。故北河曰北戒，南河曰南戒，两戒之间，七曜之中道出焉。春分昏中，两河当于午位，就此时之中星观之，井在赤道之北，黄道经其内，恰值嵩高之上。” 以是知天之高者惟北辰，而井与北极最近；地之高者惟昆仑，而秦蜀滇与昆仑为近，故定分野者必以此为准矣。南河、北河两星列于井之南北，于此求之，秦在西北，则黄道所经之井，即秦分野；蜀在秦西南，则近参之井，即蜀分野；滇又在蜀之南，近鬼之井，即滇分野。是滇在井、鬼之间明矣。